## Uredba o Savjetu za suradnju s Međunarodnim sudom i međunarodnim kaznenim sudovima i Uredu za suradnju s Međunarodnim sudom i međunarodnim kaznenim sudovima

### NN 70/2001 (3.8.2001.), Uredba o Savjetu za suradnju s Međunarodnim sudom i međunarodnim kaznenim sudovima i Uredu za suradnju s Međunarodnim sudom i međunarodnim kaznenim sudovima

# VLADA REPUBLIKE HRVATSKE

if !supportEmptyParas endif

1218

Na temelju članka 2. stavka 2. Ustavnog zakona
o suradnji Republike Hrvatske s Međunarodnim kaznenim sudom (»Narodne novine«,
broj 32/96), članka 26. stavka 1. Zakona o Vladi Republike Hrvatske (»Narodne
novine«, br. 101/98 i 15/2000), članka 60. stavaka 1. i 2. Zakona o sustavu
državne uprave (»Narodne novine«, br. 79/93, 48/99, 15/2000, 127/2000 i
59/2001) i članka 34. stavka 1. Uredbe o načelima za unutarnje ustrojstvo
tijela državne uprave (»Narodne novine«, broj 43/2001), Vlada Republike
Hrvatske je na sjednici održanoj 26. srpnja 2001. godine donijela

## UREDBU

### o Savjetu za suradnju s Međunarodnim sudom i međunarodnim kaznenim sudovima i Uredu za suradnju s Međunarodnim sudom i međunarodnim kaznenim sudovima

Članak
1.

Ovom
Uredbom utvrđuje se unutarnje ustrojstvo Ureda za suradnju s Međunarodnim sudom
i međunarodnim kaznenim sudovima (u daljnjem tekstu: Ured), naziv, djelokrug,
te način upravljanja unutarnjih ustrojstvenim jedinicama, okvirni broj
potrebnih državnih službenika i namještenika, te financiranje Ureda.

Ured
se osniva kao stručna služba Vlade Republike Hrvatske, koja za Vladu Republike
Hrvatske obavlja stručne i upravne poslove u vezi poslovima suradnje Vlade
Republike Hrvatske s Međunarodnim sudom i međunarodnim kaznenim sudovima.

Članak
2.

Ured
neposredno obavlja poslove iz članka 1. stavka 2. ove Uredbe, prati, usklađuje
i usmjerava poslove državnih tijela nadležnih za suradnju sa Sudovima te drugih
pravnih osoba čiji je rad od važnosti za suradnju s Međunarodnim sudom i
međunarodnim kaznenim sudovima.

Članak
3.

Pri
obavljanju svojih poslova Ured surađuje s nadležnim državnim tijelima,
jedinicama lokalne uprave i područne (regionalne) samouprave te drugim pravnim
osobama čiji je rad od interesa za suradnju s Međunarodnim sudom i međunarodnim
kaznenim sudovima.

Članak 4.

Radom Ureda upravlja predstojnik Ureda
koji je za svoj rad i rad Ureda odgovoran Vladi Republike Hrvatske.

Predstojnik ima, u odnosu na Ured i
njegove djelatnike, prava i ovlasti čelnika tijela državne uprave.

Predstojnik ima zamjenika koji ga
zamjenjuje u slučaju njegova izbivanja ili spriječenosti, te obavlja druge
poslove koje mu povjeri predstojnik Ureda. Zamjenik je za svoj rad odgovoran
predstojniku Ureda i Vladi Republike Hrvatske.

Predstojnik ima pomoćnika koji mu pomaže u
obavljanju poslova, te obavlja druge poslove koje mu povjeri predstojnik Ureda.
Pomoćnik je za svoj rad odgovoran predstojniku Ureda.

Predstojnika Ureda imenuje i razrješava
Vlada Republike Hrvatske na prijedlog predsjednika Vlade.

Zamjenika i pomoćnika predstojnika Ureda
imenuje i raz­rješava Vlada Republike Hrvatske na prijedlog predstojnika Ureda.

Članak 5.

Sredstva za rad Ureda osiguravaju se u
državnom proračunu.

Ured djeluje pri Vladi Republike Hrvatske
koja, putem svojih stručnih službi, obavlja poslove materijalno-financijskog
poslovanja Ureda.

Članak
6.

Radi
davanja mišljenja i prijedloga Vladi Republike Hrvatske o pitanjima u vezi
poslova suradnje s Međunarodnim sudom i međunarodnim kaznenim sudovima, te
davanja smjernica za rad Ureda, osniva se Savjet za suradnju s Međunarodnim
sudom i međunarodnim kaznenim sudovima (u daljnjem tekstu: Savjet). Savjet može
donositi i odluke o pitanjima suradnje s Među­narodnim sudom i međunarodnim
kaznenim sudovima na koje ga ovlasti Vlada Republike Hrvatske.

Savjet
radi u užem i proširenom sastavu. U proširenom sastavu priprema odluke i
mišljenja te zauzima stajališta oko pravnih pitanja. Odluke, mišljenja i
prijedloge Vladi, te smjernice za rad Ureda Savjet donosi u užem sastavu.

Sjednice
Savjeta saziva i vodi potpredsjednik, zamjenik predsjednika Vlade, koji je
ujedno i predsjednik Savjeta, ili član Savjeta kojeg on ovlasti. Savjet se
sastaje prema potrebi, a najmanje jednom u tri mjeseca.

Savjet
u užem sastavu čine potpredsjednik, zamjenik pred­sjednika Vlade, ministar
vanjskih poslova, ministar obrane, ministar unutarnjih poslova, ministar
pravosuđa, uprave i lokalne samouprave i ministar hrvatskih branitelja iz
Domovinskog rata.

Savjet
u širem sastavu čine, pored članova užeg Savjeta i istaknuti pravni stručnjaci,
te druge osobe koje imenuje Vlada Republike Hrvatske. Članovi Savjeta koji nisu
državni dužnosnici dobivaju za svoj rad naknadu u visini koju odredi Vlada
Republike Hrvatske.

Savjet
može odlučiti da njegovim sjednicama prisustvuju i druge osobe.

Članak
7.

Okvirni
broj potrebnih državnih službenika i namještenika za obavljanje poslova iz
djelokruga Ureda utvrđuje se u tablici koja je sastavni dio ove Uredbe i ne
objavljuje se u »Narodnim novinama«.

Članak 8.

Broj potrebnih državnih službenika i
namještenika s naznakom njihovih radnih mjesta, osnovnih poslova i zadaća te
stručnih uvjeta potrebnih za njihovo obavljanje, njihove ovlasti i odgovornosti
kao i druga pitanja od značaja za rad tijela državne uprave koja nisu uređena
ovom Uredbom utvrđuje se Pravilnikom o unutarnjem redu Ureda (u daljnjem
tekstu: Pravilnik) kojeg donosi predstojnik Ureda, uz prethodnu suglasnost
ministarstva nadležnog za poslove opće uprave.

Pravilnik iz stavka 1. ovoga članka
predstojnik Ureda obvezan je donijeti u roku od 60 dana od dana stupanja na
snagu ove Uredbe.

Članak 9.

Državni službenici i namještenici Ureda
nastavljaju obavljati dosadašnje poslove i zadatke do rasporeda na radno
mjesto, temeljem Pravilnika iz članka 8. stavka 1. ove Uredbe.

Predstojnik Ureda donijet će rješenja o
rasporedu na radna mjesta državnih službenika i namještenika u roku od 30 dana
od dana donošenja Pravilnika.

Članak 10.

Stupanjem na snagu ove Uredbe prestaje
važiti Uredba o Uredu za suradnju s Međunarodnim sudom pravde i međuna­rodnim
kaznenim sudovima (»Narodne novine«, broj 10/2001).

Članak 11.

Ova Uredba stupa na snagu danom objave u
»Narodnim novinama«.

Klasa:
023-03/01-01/33

Urbroj:
5030118-01-1

Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1218